b'\n_START_ARTICLE_\nStanislovas Hozijus\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 Krokuvos miestie\xc4\x8di\xc5\xb3. 1519-1524 m. studijavo Krokuvos universitete. V\xc4\x97liau Krokuvos vyskupo r\xc5\xabmuose dirbo mokytoju. Dom\xc4\x97josi humanizmu, palaik\xc4\x97 ry\xc5\xa1ius su Erazmu Roterdamie\xc4\x8diu. 1529-1534 m. studijavo Bolonijoje. Nuo 1538 m. Lenkijos karaliaus sekretorius. 1538 m. paskirtas Varm\xc4\x97s, 1540 m. dar ir Krokuvos, 1542 m. Sandomiero kanauninku. 1549-1550 m. ir 1569 m. vykd\xc4\x97 \xc5\xbdygimanto Augusto diplomatinius pavedimus. Nuo 1549 m. Chetalo, nuo 1551 m. Varm\xc4\x97s vyskupas. Tapo aktyviu kontrreformacijos veik\xc4\x97ju. I\xc5\xa1 vyskupijos \xc5\xa1alino kitatikius. Pasisak\xc4\x97 prie\xc5\xa1 tautin\xc4\x97s ba\xc5\xbeny\xc4\x8dios Lenkijoje koncepcij\xc4\x85. Nuo 1558 m. dirbo Romoje. 1560-1561 m. popie\xc5\xbeiaus nuncijus Vienoje. 1561 m. kardinolas. 1561-1563 m. dalyvavo Tridento susirinkime, 1563 m. jam vadovavo. 1564 m. gr\xc4\xaf\xc5\xbeo \xc4\xaf Lenkij\xc4\x85, \xc4\xaftikino \xc5\xbdygimant\xc4\x85 August\xc4\x85 pritarti \xc5\xa1io susirinkimo nutarimams ir stiprinti kov\xc4\x85 su reformacija. 1564 m. \xc4\xaf Lenkij\xc4\x85 pakviet\xc4\x97 j\xc4\x97zuitus ir Braunsberge (dab. Branevas) \xc4\xafk\xc5\xabr\xc4\x97j\xc5\xb3 pirm\xc4\x85j\xc4\x85 kolegij\xc4\x85 (Collegium Hosianum). Nuo 1569 m. v\xc4\x97l dirbo Romoje. 1572-1578 m. vokie\xc4\x8di\xc5\xb3 reikal\xc5\xb3 kongregacijos narys._NEWLINE_Meno ir kult\xc5\xabros mecenatas. Para\xc5\xa1\xc4\x97 daug teologijos veikal\xc5\xb3 ir polemini\xc5\xb3 lai\xc5\xa1k\xc5\xb3 (rink. \xe2\x80\x9eOpera omnia\xe2\x80\x9c 1584 m. Svarbiausiame veikale \xe2\x80\x9eConfessio fidei catholicae Christiana\xe2\x80\x9c (1557 m., 39 leidimai) i\xc5\xa1d\xc4\x97st\xc4\x97 Katalik\xc5\xb3 ba\xc5\xbeny\xc4\x8dios svarbiausias nuostatas. Ba\xc5\xbeny\xc4\x8dios vienyb\xc4\x97s simboliu laik\xc4\x97 popie\xc5\xbeiaus institucij\xc4\x85.'